《春夜醮五岳图文诗》
南北朝·周弘让

夜静琼筵谧，月出杏坛明。香烟百和吐，灯色九微清。

五岳移龙驾，十洲回凤笙。目想灵人格，心属羽衣轻。

蕙肴荐神享，桂醑达遥诚。熙然聊自得，挹酒念浮生。

作者简介：南朝陈汝南安成人。周弘正弟。始仕不得志，隐于句容之茅山，累征不至。晚仕侯景，为中书侍郎。梁元帝承圣初，为国子祭酒。陈文帝天嘉初，以白衣领太常卿，官至光禄大夫。性简素，博学多通。有《续高士传》及文集，皆佚。